Na dem ganzu blabla uber englischi Biächer müessi vorum ga schlafu doch no grad schnäll es bitzji epis ganz anners machu… zum Bischpil es Wort erkleru, wamu hie jede Tag zigmal brücht und wamu fascht nid cha ubersetzu: Hygge ("Hügge") isch also dänisch und biditut Gmiätlisi - das chamu hie aber eifach eso eleinzig emabu vorum Fernse oder mit emu Büechji iner Hand. Hygge isch ds Zämusi mit liebu Lit, ohni Schtress, ohni du negscht Termin oder Umchasecklu. Hygge isch umchahocku, zämu  hängertu, es Glasji vi (oder es Piärli) und äbu öi epis z'ässu (tygge=biisu). Der ganz Titl heisst also ubersetz, ungfähr: Gmiätlisi het z'tüe mit epis ässu… soll mi also niemu meh fregu, warum mu hi züenimmt - isch halt gmiätli   Nei Säich. Der Grund warum mer genau das Wort hittu isch zicho, isch das mini Schwigreri am Erschtuöigschtu (jaja, weiss scho nu, dass mu de bi iisch d Hand uf ds Härz het und Nennt mir das Land singt!) es Fäschtji zu iru Silberhochzit kä. Der Tagdurch hani nid wirkli eso der Zit ka fer druber nazdeichu, ob das jetz ächt hygge isch oder nid, aber emabu wenn fasch alli Gäscht sind gangu und nummu me schi und wier und di Grosseltru si dagsi, esliggs üfgrümmts und alli inner Schtuba ghockut hent, heiwer eso fa du letschtu zweiehalb Jahrzähnt ghängertut und was eso alles passiert isch und da isch mer scho vorcho, es sige wideremal hygge-Zit. Ga jetz gmiätli inz Bett. Güet Nacht.